רוני זינגר

רוני זינגר (נולדה ב-21 בינואר 1976) היא עיתונאית ויזמית היי טק ישראלית.

ביוגרפיה 
זינגר החלה את דרכה בעולם העיתונות ב-2001 כקשבת באתר ynet. בהמשך, עברה לעיתון "הארץ" תחילה כרכזת כתבים, לאחר מכן ככתבת צרכנות עד שמונתה לכתבת הפלילים והמשטרה של העיתון עד ל-2010. באוגוסט באותה השנה הצטרפה זינגר לתוכנית התחקירים "עובדה". ב-2013 מונתה לכתבת הפוליטית של עיתון "כלכליסט" וב-2017 הגישה את התוכנית "שטח ההפקר" וב-2019 שודר סרטה "מיטו מהפכה" בכאן 11.

ככתבת פלילים ב"הארץ", סיקרה פרשיות פליליות בולטות. בהן, חשיפה של פעילות פדופילים בדרום תל אביב, סכסוכי ארגוני הפשיעה בישראל ופיגועים. היא סיקרה את תקיפת הישראלים מקנייה ב-2002 במלון "פרדייז", את הימלטותו ומעצרו של הקבלן בועז יונה באיטליה ואת מותו של יאסר ערפאת בפריז. ככתבת "עובדה" חשפה פרשת שחיתות באשדוד, חשפה חשדות לפרשת שוחד באימפריית היהלומים של המיליארד לב לבייב, חשפה הקלטות של עד מדינה בתיק יצחק אברג'יל, חשפה את פעילותו של עד המדינה סופיאן מסלוחי שהודה בתפירת תיקים לעבריינים והביאה את סיפורו של השוטר ניר סומך שהואשם ברצח ולאחר מכן זוכה.

ככתבת ב"כלכליסט" סיקרה בעיקר את פעילות הכנסת ובין חשיפותיה, תקציב החטיבה להתיישבות ותקציבי קק"ל שהובילו בין היתר להתפטרותו של יו"ר עמית של קק"ל עוזי לנדאו. באפריל 2017 הצטרפה להפקת תוכנית התחקירים "שטח הפקר" ששודרה בכאן 11, שם שימשה ככתבת וכמגישת התכנית לצד גור מגידו וקרן אוזן. זינגר לקחה חלק בתוכנית במשך 3 עונות. ככתבת ומגישת "שטח הפקר" הכינה סרט על הרשות להגנת עדי מדינה והמשבר שהתחולל בה, סרט על הרב כהנא ותחקיר על תעשיית הכשרות בישראל.

מאז 2020, זינגר לוקחת חלק ככתבת במיזם העיתונות "שומרים" ומפרסמת במסגרתו תחקירים.

זינגר ייסדה את המיזם הטכנולוגי "REFEED/אתגר ללא סוכר" לצד שותפתה הדיאטנית הקלינית נועה אברהם. המיזם הוקם בעקבות סוכרת הריון שהתגלתה לזינגר בהריון השלישי. המיזם מציע תוכניות ליווי מותאמות לסוכרתיים, טרום סוכרתיים, סוכרת הריון, כבד שומני, ניתוחים לקיצור קיבה ואורח חיים בריא. זינגר כותבת טורים בנושא אורח חיים מופחת סוכר לוואלה ול"הארץ". ביולי 2021 השתיים הוציאו ספר בעל אותו השם בהוצאת "ידיעות ספרים".

קישורים חיצוניים 
 
 רוני זינגר ברשת החברתית LinkedIn 
 נגה שביט-רז, "טיפול 10.000: איך להיפרד מסוכר תוך 30 יום, ולאמן את הלשון לא לרצות מתוקים ופחמימות", לאישה, אוגוסט 2021
 אריאל שנבל, "כמה סוכר אתם חושבים שאתם אוכלים? רמז: הרבה יותר", מקור ראשון, אוגוסט 2021
 אלכסנדר כץ, "'עובדה' מתכוננת לעונתה ה-20: רוני זינגר הודיעה על עזיבה, נעמה פרי קודמה", אייס, יולי 2013
 מנחם הורוביץ ועדי ששון, "העיתונאית רוני זינגר, יזמת אתגר ללא סוכר, מספרת למנחם הורוביץ ועדי ששון על שקר השייקים הבריאים", רדיו גלי ישראל, אוגוסט 2021

מאמרים ותחקרים שרוני זינגר כתבה 
 "עדויות על חמש נשים שהוטרדו מינית על ידי משה קצב טרם מינויו לנשיא המדינה", הארץ, יולי 2006
 "משולש ברמודה של העולם התחתון", הארץ, אפריל 2004
 "עד מדינה: "מצפה למוות כל הזמן"", אולפן שישי, אוגוסט 2013
 "״במשך 10 חודשים העצורים עונו ונאנסו. סיפור המבצע הכושל של המוסד ב-1986?״, הארץ, דצמבר 2019
 ""ניקוי רעלים"? אל תעבדו על עצמכם", הארץ, אוקטובר 2021

הערות שוליים

נשות תקשורת ישראליות
עיתונאיות ישראליות
עיתונאים ישראלים
עיתונאיות כותבות עברית
עיתונאים כותבי עברית
יזמי היי-טק ישראלים
יזמות היי-טק ישראליות
כתבים פליליים
סגל ynet
סגל הארץ
סגל תאגיד השידור הישראלי - שידורי הטלוויזיה
מנחי טלוויזיה ישראלים
מנחות טלוויזיה ישראליות
אנשי תקשורת ישראלים
בוגרות אוניברסיטת תל אביב
בוגרי אוניברסיטת תל אביב
ישראליות שנולדו ב-1976
ישראלים שנולדו ב-1976